[Video] Meisie helder oordag oorval, beroof | Maroela Media
Die 17-jarige Danélle Breedt het verbete teen 'n grypdief terugbaklei terwyl 'n straatwag bloot toegekyk en toe omgedraai en weggeloop het.
Volgens Jaecqueline Breedt het haar matriekdogter Sondag omstreeks 16:20 van 'n winkelsentrum in Rooseveltpark, Johannesburg, waar sy promosiewerk gedoen het, na 'n vriendin se huis, sowat 500 m verder, gestap.
In kringtelevisiebeeldmateriaal kan gesien word hoe 'n rooi VW Polo naby Danélle in die straat stilhou. 'n Man klim uit die passasierskant en loop na haar. "Hy het haar vir aanwysings gevra en sy het gesê sy weet nie." Volgens Breedt het die man haar dogter se foon probeer gryp.
'n Stoeiery het uitgebreek waarna Danélle op die grond geval het terwyl die man voortgaan om haar foon te probeer afneem. "Hy het in 'n stadium 'n mes uitgeruk en gedreig om haar dood te maak." Nadat die man die foon afgeneem het, spring hy terug in die motor en die bestuurder jaag weg.
Volgens Breedt is die straatwag wat in die agtergrond gestaan en toekyk het, intussen afgedank. "Die wagte word deur 'n veiligheidsmaatskappy aangestel en moet straatpatrollies doen. Hulle het nie vuurwapens nie, maar wel 'n paniekknoppie. Hy het nie eens die paniekknoppie gedruk nie."
Breedt het gesê haar dogter is behalwe vir 'n paar krapmerke en bloukolle ongedeerd. "Sy is natuurlik ook getraumatiseerd deur die voorval. Sy kyk so mooi na haar goedjies. Mense sê dis net 'n selfoon en ten minste is sy oukei, maar dit is háár selfoon en niemand het die reg om dit net te vat nie."